als_Latn dik_Latn sag_Latn
Braziliani që nuk e di se e pret ekzekutimi
Rodrigo Gularte është i qetë për dënimin me vdekje. Ai e di se vdekja është shfuqizuar në të gjithë botën. Kështu mendon ai.
Politiko
E Diel, 22 Shkurt 2015 | 15:21
0 Komente.
Rodrigo Gularte është i qetë për dënimin me vdekje. Ai e di se vdekja është shfuqizuar në të gjithë botën. Njerëzit që e mbikëqyrin dhe e vëzhgojnë atë nëpërmjet satelitit, përmes një mikroçipi, i kanë thënë të njëjtën gjë.
Gularte, 42 vjeç, është një skizofren paranoid në gjendje të rëndë, i cili po përballet me ekzekutim nga një skuadër pushkatimi, së bashku me Andrew Chan, Myuran Sukumaran dhe tetë të tjerë.
Ai nuk e ka idenë se çfarë po i ndodh atij. Kur familja e viziton, ai është vazhdimisht i shpërqendruar sepse kërkon në qiell nga burgu Nusakambangan për satelitin që e përndjek atë.
Gularte, nga Curitiba në Brazil, u arrestua në vitin 2004 së bashku me dy korrierë të tjerë brazilianë që çonin në Indonezi 6 kilogramë kokainë.
Ai është mjekuar për depresion që kur ishte adoleshent. U bë i varur nga droga dhe ishte një shënjestër e lehtë për kartelin brazilian të drogës që po kërkonte njerëz për të futur drogë në Indonezi.
Prova që Gularte është jo mirë ishte e dukshme, pasi kur u arrestua i tha policisë se dy burrat që kishte me vete, nuk kishin bërë asgjë. Ai e mori përsipër të gjithë fajin. Dy të tjerët u lejuan të shkonin në shtëpi në Brazil dhe një vit më pas, Gularte u dënua me vdekje.
E ëma e Gulartes, Clarisse dhe kushërira e saj, Angelita Muxfeldt fluturuan për në Xhakartë një javë pas arrestimit të tij. Teksa ato prisnin të shihnin Gularten, një avokat mbërriti për një vizitë të papritur të orëve të vona të natës.
Ai tha se mund t’i fuste ato në stacion, që në atë çast, për të parë Gularten. Ai po përpiqej t’u tregonte atyre influencën që kishte. Ato u impresionuan dhe i paguan shumë para. Më pas ai e braktisi klientin e tij.
Kur Gularte u dënua me vdekje në vitin 2005, ai ishte krejt i vetëm. Avokati e kishte braktisur dhe nuk i kishte thënë familjes dhe zyrtarëve të ambasadës se ai do të dënohej. Ai nuk kishte asnjë shpresë. Gularte kaloi nga burgu në periferi të Xhakartës në ishullin burg të Nusakambangan, ku ai dhe të tjerët do të ekzekutohen shtatë vjet më pas. Problemi i tij mendor është përkeqësuar.
“Ai nuk e beson se do të ekzekutohet”, thotë Angelita. “Ai dëgjon zëra që i thonë se është falur. Ai është i sëmurë, por nuk do të shkojë në spital sepse thotë se është i zënë. Ai thotë se punon për sigurinë e burgut”.
Burgu ka qenë në dijeni të sëmundjes së Gulartes për vite, por ai i ka refuzuar të gjitha mjekimet dhe sugjerimet që të shkojë në një burg-spital për trajtim. Ai thotë se nuk ka asgjë që nuk shkon me të.
Familja vizitoi vitin e shkuar një doktor privat që raportoi se ai kishte skizofreni. Autoritetet refuzuan opinionin, sepse nuk vinte nga një doktor qeveritar. Një profesor qeveritar i psikiatrisë vizitoi Gularten në burg dhe konfirmoi po ashtu se ai kishte skizofreni.
Pavarësisht përpjekjeve të familjes për të arritur te zyrtarët e lartë për të treguar se kushtet shëndetësore të të afërmit të tyre ishin të rënda, përgjigjja që morën ishte se nuk kishte ligj që i ndalonte të ekzekutonin një të sëmurë mendor.
Ai nuk mendon se e pret vdekja. Thotë se dëgjon zëra, por që së shpejti do të kthehet në shtëpi.
Indonezia renditet ndër vendet që aplikon dënime shumë të ashpra e radikale për kundërvajtësit ligjorë që kapen me transport apo përdorim droge. Një rast i ngjashëm lidhet me dy australianë, të cilëve së fundmi i është shtyrë ekzekutimi me vdekje, deri në një afat të pacaktuar si pasojë e lutjeve të familjarëve dhe interesimit të fortë publik e qeveritar nga vendi i origjinës.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn